(4)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(1)Pandémia ochorenia COVID-19 má rušivý vplyv na hospodárstvo Česka. V roku 2019 dosahovalo Česko hrubý domáci produkt na obyvateľa (HDP na obyvateľa) na úrovni 68 % priemeru EÚ. Z predbežnej prognózy Komisie z leta 2021 vyplýva, že reálny HDP Česka v roku 2020 klesol o 5,6 % a v období 2020 – 2021 by mal kumulatívne klesnúť o 1,9 %. Medzi dlhodobejšie aspekty s vplyvom na strednodobú hospodársku výkonnosť patrí udržanie rastu produktivity, čo si vyžaduje trvalé štrukturálne reformy vzdelávania, inovačného ekosystému a správy vecí verejných, ako aj cielené investície do infraštruktúr a výskumu a vývoja. Česko ešte nie je plne pripravené na zelenú a digitálnu transformáciu. Vzhľadom na expozíciu veľkého spracovateľského priemyslu Česka vrátane automobilovej výroby je pravdepodobné, že české hospodárstvo významne ovplyvnia technologické zmeny, ako napríklad automatizácia výrobných procesov. Dlhodobé riziká ohrozujúce udržateľnosť verejných financií a hospodárstva predstavujú aj dôchodkový systém a systém zdravotnej starostlivosti.

(8)V pláne sa predpokladajú výhľadovo orientované opatrenia, ktoré uľahčia digitálnu transformáciu a zelenú transformáciu českého hospodárstva. Medzi tieto opatrenia patrí rozšírenie elektronickej verejnej správy vrátane otvorených údajov a služieb elektronického zdravotníctva, investície do digitalizácie justičného systému krajiny, rozšírenie sietí s veľmi vysokou kapacitou a siete 5G, digitálne inovácie a digitálne zručnosti a digitalizácia priemyslu. Cieľom plánu je zvýšiť podiel udržateľných druhov dopravy, šetriť energiu a znižovať emisie skleníkových plynov a zároveň prispievať k cieľom zmierňovania zmeny klímy a adaptácie na ňu, k zachovaniu a obnove prírody a k vykonávaniu riešení obehového hospodárstva. Opatreniami sa riešia osobitné sociálno-ekonomické výzvy, ktorým Česko čelí, a to podporou inovačného ekosystému a rozvoja zručností vo vzdelávaní a odbornej príprave, pričom sa zohľadňujú sociálne rozdiely.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(9)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu adresovaných dotknutému členskému štátu vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra.

(10)Plán zahŕňa súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Česku v rámci európskeho semestra v rokoch 2019 a 2020, a to najmä v oblasti zdravotnej starostlivosti, zručností a vzdelávania, zelenej a digitálnej transformácie, dopravy, podpory podnikov a výskumu a inovácií. Plán prispieva k riešeniu štrukturálnych výziev identifikovaných v odporúčaniach pre danú krajinu, keďže zahŕňa niekoľko investícií a reforiem, ktoré podľa očakávania prinesú pokrok pre české hospodárstvo a spoločnosť. Zameriava sa najmä na investície do uvedených oblastí, najmä do energetiky, digitálnej infraštruktúry a udržateľnej dopravy. V oblasti energetiky Česko plánuje modernizovať distribučné siete diaľkového vykurovania, zvýšiť využívanie obnoviteľných zdrojov energie, zlepšiť energetickú hospodárnosť obytných a verejných budov a nahrádzať kotly na uhlie používané v domácnostiach. Projekty digitálnej a dopravnej infraštruktúry sa zameriavajú na digitálne siete s veľmi vysokou kapacitou a na železničné siete, čo by malo prispieť k budovaniu moderných a ekologických základov budúceho rastu produktivity.

(11)Tieto investičné plány podporí reforma týkajúca sa postupu udeľovania stavebných povolení vrátane digitalizácie daného konania, čím sa výrazne skráti jeho dĺžka. Očakáva sa, že vďaka elektronickej verejnej správe a protikorupčným opatreniam sa ešte viac zlepší podnikateľské prostredie. Rastový potenciál a konkurencieschopnosť českého hospodárstva by sa mali podporiť aj investíciami do výskumu a vývoja, ktoré by mali byť zacielené na spoluprácu medzi verejným a súkromným sektorom, prístup k financiám a nefinančnej podpore pre inovačné firmy, najmä pre MSP a zlepšenie inovačného ekosystému a zároveň by sa mali zameriavať na priemysel, životné prostredie, dopravu, kultúru, digitalizáciu a zdravotníctvo. Odporúčania Rady týkajúce sa trhu práce, zručností a vzdelávania by sa mali zavádzať prostredníctvom systémov rekvalifikácie, príležitostí na celoživotné vzdelávanie v rámci odbornej prípravy v podnikoch, nových zariadení starostlivosti o deti, digitálnych kompetencií pre učiteľov, aktualizovaných učebných plánov podporujúcich digitálne zručnosti a digitálnu gramotnosť a IT vybavenia pre školy, ako aj prostredníctvom opatrení zameraných na nerovnosti vo vzdelávaní. Očakáva sa, že odporúčaniami v oblasti zdravotnej starostlivosti sa budú zaoberať opatrenia spojené s posilnením prevencie rakoviny a rehabilitačnej starostlivosti, s vytvorením portálu elektronického zdravotníctva na podporu postupov integrovanej starostlivosti a s podporou vzdelávania v oblasti zdravotnej starostlivosti. Ďalšie doplňujúce akcie zahŕňajú opatrenia na zlepšenie dlhodobej starostlivosti.

(12)Odporúčania Rady týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu obnovy a odolnosti Česka, a to bez ohľadu na skutočnosť, že Česko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky Paktu stability a rastu.

(13)V pláne sa však nevenuje priestor dlhodobej udržateľnosti verejných financií. Vzhľadom na strednodobú až dlhodobú povahu tejto výzvy je naliehavosť jej riešenia v súčasnej hospodárskej situácii menej zrejmá než v prípade ostatných odporúčaní. Česko by však z dlhodobého hľadiska malo naďalej čeliť stredným rizikám týkajúcim sa fiškálnej udržateľnosti verejných financií, najmä v dôsledku nákladov spojených so starnutím obyvateľstva. Zlepšenie dlhodobej fiškálnej udržateľnosti dôchodkového systému a systému zdravotnej starostlivosti preto zostáva významnou výzvou, ktorú treba v nadchádzajúcich rokoch riešiť. Okrem toho sa v pláne pri riešení odporúčaní len do určitej miery zohľadňujú regionálne rozdiely.

Prínos k rastovému potenciálu, tvorbe pracovných miest a ekonomickej, sociálnej a inštitucionálnej odolnosti a vykonávaniu Európskeho piliera sociálnych práv

(14)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(15)Zo simulácií útvarov Komisie vyplýva, že plán má potenciál zvýšiť do roku 2026 HDP Česka o 0,8 % až 1,2 %. Plán obnovy a odolnosti by mal podľa predpokladov v Česku prispieť k hospodárskemu rastu a tvorbe pracovných miest. V pláne sa koherentne riešia viaceré identifikované nedostatky hospodárstva, konkrétne expozícia priemyslu voči rizikám spojeným s automatizáciou a so zelenou transformáciou, nízke miery financovania výskumu a vývoja určeného pre začínajúce inovačné firmy, nesúlad medzi ponúkanými a požadovanými zručnosťami, nízka účasť žien a nízkokvalifikovaných osôb na trhu práce a nedostatočná efektívnosť verejnej správy.

(16)V pláne sa tieto nedostatky a zraniteľné miesta riešia najmä prostredníctvom nasmerovania finančnej a nefinančnej podpory MSP, veľkým podnikom a projektom, čo im umožní zapojiť sa do zelenej a digitálnej transformácie, ďalej prostredníctvom investícií do dopravy, opatrení zameraných na zlepšenie výskumného a inovačného ekosystému, podporu spolupráce medzi vedou a podnikmi a financovanie digitalizácie, výskumu a inovácií v strategických odvetviach v súlade so stratégiou pre inteligentnú špecializáciu a prostredníctvom opatrení na poskytovanie počiatočného financovania startupom. Opatrenia na riešenie prispôsobivosti pracovnej sily zahŕňajú revíziu učebných plánov a akcie v oblasti zvyšovania úrovne zručností a rekvalifikácie, zatiaľ čo nízka účasť žien s malými deťmi na trhu práce sa rieši zvýšením kapacity zariadení starostlivosti o deti. V pláne sa počíta s opatreniami na podporu využívania služieb elektronickej verejnej správy, zjednodušenie postupov udeľovania stavebných povolení a posilnenie prevencie korupcie prostredníctvom legislatívnych opatrení, ktoré by mali prispieť k zlepšeniu podnikateľského prostredia pre súkromných investorov.

(17)Plán obnovy a odolnosti prispieva k riešeniu viacerých sociálnych výziev, ktoré sú pre Česko relevantné, a podporuje vykonávanie Európskeho piliera sociálnych práv. Očakáva sa, že opatrenia podporia sociálnu súdržnosť a budú sa nimi riešiť viaceré výzvy v danej oblasti. Zabezpečením sietí s veľmi vysokou kapacitou vo vidieckych oblastiach by sa mali zmierniť rozdiely v prístupe k pripojeniu medzi mestami a vidiekom. Posilnená podpora škôl s vyšším podielom žiakov zo znevýhodneného sociálno-ekonomického prostredia a IT vybavenie pre znevýhodnených žiakov a študentov by mali pomôcť riešiť nerovnosti vo vzdelávaní. Zvyšovaním kapacít predškolského vzdelávania a kapacít odbornej prípravy by sa mala posilniť rovnosť príležitostí a posilniť účasť žien na trhu práce. Medzi ďalšie dôležité opatrenia na riešenie potrieb detí patria revízie učebných plánov s cieľom posilniť digitálne kompetencie žiakov a využívanie digitálnych zdrojov.

(18)Investície do sietí verejnej dopravy a infraštruktúry digitálnej pripojiteľnosti sú obzvlášť dôležité pre štrukturálne znevýhodnené regióny a zamestnancov s nízkou mzdou v mestských oblastiach. Takisto sa očakáva, že opatreniami sa podporí dekarbonizácia diaľkového vykurovania a úspory energie v domácnostiach. Investíciami do náhrady znečisťujúcich vykurovacích systémov na uhlie tepelnými čerpadlami a kotlami na biomasu v obytných budovách rodín s nízkym príjmom by sa zároveň mala znížiť energetická chudoba a náklady spojené so zelenými investíciami. Sociálne potreby zraniteľných osôb by sa takisto mali podporovať na základe ľahšieho prístupu k programom zdravotného skríningu a prostredníctvom zvýšenia kapacity v oblasti sociálnej starostlivosti a investícií do infraštruktúry sociálnej starostlivosti.

Zásada „výrazne nenarušiť“

(19)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“). Česko vykonalo posúdenie opatrení zahrnutých v pláne z hľadiska dodržania zásady „výrazne nenarušiť“. V prípade všetkých dotknutých opatrení by sa mal potenciálny škodlivý vplyv na životné prostredie riešiť primeranými zárukami, vrátane príslušných míľnikov a cieľov, čím by sa zaistilo splnenie platných environmentálnych kritérií. V prípade potreby by sa mali stanoviť míľniky, ktoré zaistia vykonanie zmierňujúcich opatrení s cieľom zabrániť výraznému narušeniu. Týka sa to opatrení na podporu modernizácie distribučných sietí diaľkového vykurovania, nahrádzania kotlov na uhlie plynovými kondenzačnými kotlami a kotlami na biomasu v obytných a vo verejných budovách a opatrení protipovodňovej ochrany.

Príspevok k zelenej transformácii vrátane biodiverzity

(20)V súlade s článkom 19 ods. 3 písm. e) nariadenia (EÚ) 2021/241 a oddielom 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu klimatických cieľov pripadá suma, ktorá predstavuje 41,6 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/241. V súlade s článkom 17 nariadenia (EÚ) 2021/241 je plán obnovy a odolnosti v súlade s informáciami uvedenými v národnom energetickom a klimatickom pláne na roky 2021 – 2030.

(21)Očakáva sa, že investície do obnoviteľných zdrojov energie, modernizácia distribučných sietí diaľkového vykurovania, nahrádzanie kotlov na uhlie a zlepšenie energetickej hospodárnosti obytných a verejných budov pomôžu Česku dosiahnuť ciele v oblasti dekarbonizácie do roku 2030 a podporia jeho prechod na obehové hospodárstvo. Investície do plynu a biomasy podliehajú osobitným podmienkam a mali by sa riadiť kritériami udržateľnosti pre obnoviteľné zdroje energie, ktoré má Česko prijať. Investíciami do udržateľnej dopravy by sa mala skvalitniť železničná infraštruktúra a infraštruktúra čistej mobility vrátane elektromobility. Podľa predpokladov sa tým posilní celkový ekosystém mobility, ktorý je pre české hospodárstvo kľúčový.

(22)Očakáva sa, že reformy a investície týkajúce sa ochrany prírody a vodného hospodárstva pomôžu do určitej miery riešiť výzvy, ktorým Česko čelí, pokiaľ ide o adaptáciu na zmenu klímy a ochranu vodných zdrojov, prírody a biodiverzity.

Príspevok k digitálnej transformácii